Up-365/97
Datum: 2000-04-11T00:00:00.000+02:00
ecli: ECLI:SI:USRS:2000:Up.365.97
vrsta: drugi akti
zadeva: ustavna pritožba
objavljeno: Neobjavljeno | 11.04.2000
dokument: US20079
akt: Ustavna pritožba A. A. zoper odločbo Ministrstva za šolstvo in šport št. 131-1/97-SŠ-2309 z dne 18. 11. 1997
resitev: zavrženje
izrek: Ustavna pritožba A. A. zoper odločbo Ministrstva za šolstvo in šport se zavrže.
stavek: Ker ni izpolnjena procesna predpostavka izčrpanosti pravnih sredstev, je Ustavno sodišče ustavno pritožbo zavrglo.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 51., 2. al. 1. odst. 55. čl.
datum_vloge: 1997-12-21T23:00:00.000Z
datum_odlocitve: 2000-04-10T22:00:00.000Z

# Up-365/97

11. 4. 2000

# S K L E P

Ustavno sodišče je v postopku za preizkus ustavne pritožbe A. A. iz Ž. na seji senata dne 11. aprila 2000

s k l e n i l o :

Ustavna pritožba A. A. zoper odločbo Ministrstva za šolstvo in šport št. 131-1/97-SŠ-2309 z dne 18. 11. 1997 se zavrže.

## O b r a z l o ž i t e v

Pritožnik v ustavni pritožbi navaja, da mu je Minister za šolstvo in šport z izdajo odločbe o zavrnitvi zahteve za napredovanje številka 20895 (št. 131-1/97-SŠ-2309) z dne 18. 11. 1997 kršil pravice iz 22. in 25. člena Ustave. Navaja, da svet Srednje šole Domžale do 16. 12. 1997 ni bil konstituiran v skladu z zakonom, zaradi česar nanj ni mogel zakonito vložiti pritožbe zoper nezakonit postopek odločanja pedagoškega zbora navedene šole z dne 18. 6. 1997. Zato Ustavnemu sodišču predlaga, naj izpodbijano odločbo razveljavi.

Po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je ustavna pritožba praviloma dopustna šele, če so izčrpana vsa pravna sredstva.

Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če pritožnik v ustavni pritožbi postavi tak zahtevek, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).

Pritožnik je bil s pravnim poukom v odločbi poučen, da lahko zoper odločbo sproži upravni spor. V tem sporu je mogel uveljavljati tudi kršitve, ki jih zatrjuje v ustavni pritožbi. Z dokumentacijo, ki jo je priložil ustavni pritožbi, ni izkazal, da je navedeno pravno sredstvo vložil. Pritožnik tudi ni predlagal obravnave ustavne pritožbe pred izčrpanjem tega pravnega sredstva. Zato je Ustavno sodišče ustavno pritožbo zavrglo.

Ustavno sodišče je sprejelo ta sklep na podlagi druge alinee prvega odstavka 55. člena ZUstS v sestavi: namestnik predsednice Lojze Janko ter člana dr. Janez Čebulj in dr. Mirjam Škrk.

Namestnik predsednice senata:

Lojze Janko